KIRJALLINEN KYSYMYS P-1749/00

esittäjä(t): Rodi Kratsa-Tsagaropoulou (PPE-DE) komissiolle

(25. toukokuuta 2000)

Aihe: Kosovossa järjestettävät vaalit

Kosovon ensimmäiset paikallisvaalit järjestetään ensi syksynä.

Niiden onnistuminen on ratkaisevan tärkeää, koska paikallinen demokratia on alueen poliittisen jälleenrakentamisen perusta. Jälleenrakentaminen on tavoite, jonka saavuttamiseksi Euroopan kansat antavat suurta henkistä ja aineellista tukea.

Aikooko komissio osallistua vaalien valmisteluun ja seurantaan sekä näillä vaaleilla valittavien ensimmäisten kaupungin- ja kunnanvaltuustojen perustamiseen ja niiden toiminnan käynnistämiseen?

Christopher Pattenin komission puolesta antama vastaus

(26. kesäkuuta 2000)

Yhdistyneiden Kansakuntien väliaikaisen hallinnon operaation (UNMIK) tehtävät Kosovossa on jaettu siten, että yhteisö on vastuussa neljännestä pilarista eli talouden jälleenrakentamisesta, elvyttämisestä ja kehittämisestä. Komissio on sitoutunut suoraan hallinnoimaan ja rahoittamaan tätä pilaria sellaisen komission virkamiehen johdolla, joka toimii myös Yhdistyneiden Kansakuntien pääsihteerin avustavana erityisedustajana. Hallintokulut maksetaan yhteisön talousarviosta. Tämän pilarin yhteydessä tehtävän työn rahoituksesta suurin osa tulee unionista ja yhteisön rahastoista. Avunantajia koskevan koordinointimekanismin järjestäminen tällaisten kysymysten osalta on komission ja Maailmanpankin käsissä.

Toisaalta Euroopan turvallisuus- ja yhteistyöjärjestö (Etyj) johtaa UNMIK:n kolmatta pilaria eli vastaa siten kysymyksistä, jotka koskevat instituutioiden kehittämistä, kansalaisyhteiskuntaa ja vaaleja. Etyj on tämän vuoksi ensisijaisesti vastuussa tulevien kunnallisvaalien järjestämisestä. Tästä tehtävästä ja kyseiseen pilariin kuuluvista muista tehtävistä aiheutuvat kulut kuuluvat Etyj:n jäsenille. Vaikka tämä merkitsee sitä, että jäsenvaltiot Etyj:n alaisuudessa maksavat 67 prosenttia näistä kuluista ja että yhteisö keskittää voimiaan neljänteen pilariin, josta se on ensisijaisesti vastuussa, yhteisö toimittaa kuitenkin myös merkittävästi sellaista tätä alaa koskevaa apua, jota ilman vaaleja ei voida järjestää (esim. 5 miljoonaa euroa henkilö- ja äänestäjälaskennassa käytettäviin tietokoneisiin sekä muuta tukea UNMIK:n henkilökortteihin ja äänestäjien valistuskampanjaan). Yhteisö ei ole vielä tehnyt päätöstä mahdollisista itse vaalien tarkkailua koskevista ylimääräisistä sitoumuksista, vaikka yhteisön kustantama henkilöstö paikalla (esim. Euroopan yhteisöjen tarkkailijavaliokunta, ECMM) epäilemättä toimii asian hyväksi.

Kunnanvaltuustojen perustaminen ja toiminta ovat UNMIK:n alaisia kysymyksiä. Rahoituksellisen puolen kattaa Kosovon talousarvio, yhteisön laajin yksittäinen vapaaehtoinen rahoitusosuus, jonka ylijäämästä suurin osa on peräisin taloudellisista ja tullialan järjestelmistä, joita komissio on onnistuneesti luonut neljännen pilarin kautta toteutetun työn avulla. Yhteisö on lisäksi toimittanut merkittävästi tukea ystävyyskuntaohjelman kautta, jonka jäsenet ovat sitoutuneet uuden kuntalain laatimiseen ja myös jatkossa toimittavat kunnallishallintoon liittyvää yhteisön korkeatasoista asiantuntija-apua valituiksi tulleille kunnallishallinnon edustajille demokratian kestävyyden varmistamiseksi ruohonjuuritasolla.